U-I-336/06
Natisni
Opravilna št.:
U-I-336/06
Datum odločitve:
20. 9. 2006
ECLI:
ECLI:SI:USRS:2006:U.I.336.06
Akt:
Odlok o preoblikovanju javnega podjetja Rižanski vodovod Koper, p. o., v javno podjetje Rižanski vodovod Koper d. o. o. (Uradne objave Primorskih novic, št. 24/98), 3. in 10. tč. 2. odst. 15. čl. in 2. odst. 20. čl.
Izrek:
Zahteva za oceno ustavnosti in zakonitosti 3. in 10. točke drugega odstavka 15. člena in drugega odstavka 20. člena Odloka o preoblikovanju javnega podjetja Rižanski vodovod Koper, p. o., v javno podjetje Rižanski vodovod Koper d. o. o. (Uradne objave Primorskih novic, št. 24/98) se zavrže.
Evidenčni stavek:
Odlok o preoblikovanju javnega podjetja Rižanski vodovod Koper, p. o. v javno podjetje Rižanski vodovod Koper d. o. o ni predpis, temveč akt o preoblikovanju podjetja – individualno določene pravne osebe. Ker Ustavno sodišče ni pristojno za odločanje o njem, je zahtevo zavrglo.
Geslo:
1.5.51.1.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje zahteve.
1.5.51.1.27.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Nepristojnost za presojo - Posamičnih aktov in dejanj/izvajanja predpisa.
Pravna podlaga:
Člen 25, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Občina Izola
Datum vloge:
19. 7. 2006
Vrsta odločitve:
sklep
Vrsta rešitve:
zavrženje
Dokument:
US26452
Dokument v PDF obliki:
U-I-336-06.pdf
101 KB
Prenesite datoteko
U-I-336/06-5
20. 9. 2006
SKLEP
Ustavno sodišče je v postopku za oceno ustavnosti in zakonitosti, začetem z zahtevo Občine Izola, ki jo zastopa Igor Kocjančič, odvetnik v Kopru, na seji dne 20. septembra 2006
sklenilo:
Zahteva za oceno ustavnosti in zakonitosti 3. in 10. točke drugega odstavka 15. člena in drugega odstavka 20. člena Odloka o preoblikovanju javnega podjetja Rižanski vodovod Koper, p. o., v javno podjetje Rižanski vodovod Koper d. o. o. (Uradne objave Primorskih novic, št. 24/98) se zavrže.
Obrazložitev
1. Predlagateljica meni, da so 3. in 10. točka drugega odstavka 15. člena in drugi odstavek 20. člena Odloka o preoblikovanju javnega podjetja Rižanski vodovod Koper, p. o., v javno podjetje Rižanski vodovod Koper d. o. o. (v nadaljevanju Odlok) v neskladju z drugo alinejo 26. člena in z drugim odstavkom 27. člena Zakona o gospodarskih javnih službah (Uradni list RS, št. 32/93 in nasl. – v nadaljevanju ZGJS). Izpodbijane določbe naj bi predlagateljici, ki je ustanoviteljica javnega podjetja Rižanski vodovod Koper, odvzemale ustanoviteljske pravice, določene z ZGJS. Navedene določbe naj bi bile tudi v neskladju s tretjim in četrtim odstavkom 61. člena Zakona o lokalni samoupravi (Uradni list RS, št. 72/93 in nasl. – ZLS). Predlagateljica je vložila tudi predlog za začasno zadržanje izpodbijanih določb.
2. Na podlagi prvega odstavka 160. člena Ustave odloča Ustavno sodišče med drugim o ustavnosti in zakonitosti predpisov in splošnih aktov za izvrševanje javnih pooblastil. Izpodbijani Odlok ni predpis, temveč akt o preoblikovanju podjetja – individualno določene pravne osebe. Takšen akt je posamičen akt, čeprav so ga občinski sveti občin ustanoviteljic javnega podjetja sprejeli v obliki odloka. Njegove določbe o firmi, sedežu, dejavnosti, ustanoviteljicah, osnovnem kapitalu, upravljanju in druge določbe, pomembne za delo in poslovanje javnega podjetja, niso splošne določbe, temveč so po vsebini posamične določbe, ki veljajo le za prizadeto podjetje (sklep št. U-I-76/94 z dne 5. 5. 1994, OdlUS III, 44, sklep št. U-I-58/96 z dne 6. 3. 1997, OdlUS VI, 33 in sklep št. U-I-235/98 z dne 21. 10. 1999, OdlUS VIII, 230).
3. Ker Ustavno sodišče v postopku za oceno ustavnosti in zakonitosti predpisa ni pristojno presojati posamičnega akta, je zahtevo zavrglo.
4. Ustavno sodišče je sprejelo ta sklep na podlagi 25. člena Zakona o Ustavnem sodišču (Uradni list RS, št. 15/94 – ZUstS) in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 – popr.) v sestavi: predsednik dr. Janez Čebulj ter sodnice in sodniki dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk, Jože Tratnik in dr. Dragica Wedam Lukić. Sklep je sprejelo soglasno.
Predsednik
dr. Janez Čebulj